Lotte Bundsgaard (S), 2000-04-04:
Jeg vil gerne starte med at sige, at det her lovforslag minder meget om de lov- og beslutningsforslag, Dansk Folkeparti gang på gang fremsætter.
Dansk Folkepartis forslag på det her område er så godt som altid kendetegnet ved, at de ønsker at oppiske en hadsk stemning over for grupper af mennesker i vores land, som ikke har danske forældre, bedsteforældre eller oldeforældre.
I Socialdemokratiet mener vi, at det ville klæde Dansk Folkeparti, hvis de bare for én gangs skyld kunne forsøge at komme med løsningsforslag til, hvordan vi får det bedste fællesskab i Danmark, frem for evig og altid at forsøge at skabe misforhold mellem de forskellige grupper, der er i vores fællesskab.
Så er der det konkrete lovforslag.
Det lovforslag, vi i dag skal behandle, handler om, at Dansk Folkeparti vil have en folkeafstemning om, hvorvidt danskerne ønsker et multietnisk samfund eller ej.
Det danske samfund har sådan set altid været et multietnisk samfund.
Igennem hele Danmarks historie har der været mennesker fra andre lande, som har valgt at bosætte sig eller valgt at søge tilflugt i Danmark. Derfor er det omsonst, når Dansk Folkeparti forsøger at tegne et billede af, at Danmark engang kun var befolket med mennesker, der kunne følge deres aner generationer tilbage.
I Socialdemokratiet er vi da godt klar over, at der igennem de sidste årtier er kommet flere til Danmark, der har en anden etnisk baggrund end dansk.
Vi mener sagtens, vi kan skabe et godt og givtigt fællesskab i Danmark mellem mennesker, der har forskellig etnisk baggrund.
Vi er derfor ikke modstandere af et multietnisk samfund, men ser det som en naturlig udvikling i alle lande i en moderne verden.
Men samtidig vil vi have et fællesskab, hvor de danske værdier som åbenhed, tolerance, den enkeltes værd og ligestilling mellem mennesker er grundpillerne.
Derfor mener vi i Socialdemokratiet, at der skal gøres meget for, at de mennesker, der er kommet til vores land, bliver integreret i vores fællesskab, både på arbejdsmarkedet, i uddannelsessystemet og i vores fritidsliv.
Derfor stiller vi krav om, at alle uanset etnisk baggrund skal have ret til at leve et liv uden diskrimination, alle skal have ret til at leve et liv, hvor man selv bestemmer, hvem man vil giftes med, og hvor man selv bestemmer, hvordan ens livsbane skal formes.
Alt er indeholdt i de tiltag, regeringen har taget for at forbedre integrationen af mennesker med en anden etnisk baggrund i vores samfund.
Vi mener ikke, at man forbedrer forholdene for mennesker i Danmark ved at stå på den her talerstol og lade som om, man er den lille mands talerør.
Det gør vi derimod ved at sætte konkrete initiativer i gang.
Dansk Folkeparti argumenterer i fremlæggelsen af det her forslag for, at vi skal have en folkeafstemning om spørgsmålet, da de mener, at man på den måde får den bedste debat.
Det afviser vi klart i Socialdemokratiet.
For det første mener vi ikke, at man på den måde kan sende menneskeskæbner til folkeafstemning.
For det andet mener vi, at man sagtens kan få en god og måske også langt bedre debat om integrationen af flygtninge og indvandrere i vores land ved at debattere på et sagligt og velbegrundet grundlag med borgerne i vores samfund om, hvordan vi bedst muligt integrerer alle i vores samfundsfællesskab. Jeg ved godt, det er langt lettere at gøre, som Dansk Folkeparti gør, nemlig at opstille en Morten Korch-idyl og derefter spørge folk, om det er det, de ønsker.
Det er bare ikke reelt og heller ikke fair, hverken over for de borgere i vores samfund, der hopper på Dansk Folkepartis fantasifoster, eller over for de mennesker, vi har givet lov til at slå sig ned i vores land.
I Socialdemokratiet kan vi derfor under ingen omstændigheder støtte det lovforslag, vi her behandler.